Hei, denne artikkelen er over ett år gammel og kan inneholde utdatert informasjon

(Dagbladet): Prostituerte «Anita» (29) forteller at hun ble brutalt overfalt og ranet av en kunde og en medhjelper, som tok med seg verdier for 100 000 kroner. Likevel får hun ikke et øre i erstatning fra If Skadeforsikring - fordi hun er prostituert.

- De slo og tok kvelertak på meg, sier «Anita» til Dagbladet.

Hun viser fram arret i panna etter at hun ble slått med en glasslysestake under overfallet i sitt eget hjem rett før jul i fjor.

Bundet 29-åringen, som drev eskortetjeneste fra leiligheten sin på Oslo vest, sier hun til slutt ble bundet på hender og føtter med strips, og måtte se på at kunden og medhjelperen tok med seg datamaskinen hennes, designervesker og -sko og en diamantring før de forsvant.

- Jeg klarte å komme meg løs og ringe politiet. De tok meg til legevakta, forteller «Anita».

Saken er under politietterforskning. Likevel får hun ingenting igjen for forsikringspremiene hun har innbetalt til If i en årrekke. Grunnen er at selskapet anser verdiene som kriminelt anskaffet, i bunn og grunn fordi «Anita» har drevet med prostitusjon.

«Inntekter fra prostitusjon har ikke erstatningsrettslig vern,» slår forsikringsselskapet fast, og viser til at forsikringen bare omfatter «lovlige interesser». De mener tingene «Anita» ble frastjålet, er betalt med kriminelle penger.

«Uønsket virksomhet» If viser til en dom fra Borgarting lagmannsrett, der en prostituert fikk avvist krav om erstatning for tapt inntekt etter å ha blitt overfalt av en kunde. I korte trekk kommer retten til at siden det er forbudt å kjøpe sex, beskyttes ikke den prostituertes inntekt av loven.

«Samfunnet anser prostitusjon som en uønsket virksomhet,» legger retten til - men understreker korrekt at det er fullt lovlig å selge sex.

If mener også at «Anita»s krav er ugyldig fordi hun ikke har betalt skatt av pengene hun har tjent på eskortetjenesten.

- Forsikringsselskaper har plikt til å hindre hvitvasking, og slik vi ser det, dreier denne saken seg først og fremst om svart arbeid, sier Elisabet Okkenhaug, advokat i If, til Dagbladet.

- Ikke moralisme Hun avviser at If er ute etter å ramme prostituerte spesielt, eller at selskapet bedriver moralisme.

- Vi setter oss ikke til doms over yrker, og skiller ikke mellom penger tjent på prostitusjon og andre svarte inntekter. En maler som bare mottar svart betaling, vil få samme behandling, sier advokaten.

«Anita», som nå har annet arbeid, føler seg presset av If til å fortelle om prostitusjonen.

- De spurte og grov om hvor mye jeg tjente i timen, og hva slags kunder jeg hadde. Det var veldig ubehagelig, sier hun.

- Saksbehandleren sier hun ikke spurte kunden om hun var prostituert, men hvor pengene stammet fra. Vi beklager det hvis hun føler seg presset, men hvis vi har grunn til mistanke om at pengene er ervervet på ulovlig vis, har vi plikt til å undersøke dette, sier Okkenhaug.

- Vil betale «Anita» framholder at hun har tatt kontakt med skatteetaten for å få skatte av prostitusjonsinntektene.

- Men de vil ikke ha pengene, sier 29-åringen.

Heide Lindsjørn, seksjonssjef i Skattedirektoratets rettsavdeling, opplyser at alle inntekter, også de som stammer fra prostitusjon, er skattepliktige.

- Det gjelder ingen spesielle regler for prostituerte. I det ligger det også at hvis den prostituerte ikke leverer selvangivelse, vil han eller hun bli skjønnsliknet, som andre, sier Lindsjørn til Dagbladet.

- Tidligere er det blitt spekulert på om skattemyndighetene i praksis ikke vil ha skatt fra prostituerte?

- At kjøp av seksuelle tjenester er ulovlig, fritar ikke den prostituerte fra skatteplikt, svarer Lindsjørn.

